3 kinders van Deense miljardêr sterf in Sri Lanka | Netwerk24
Denemarke se rykste man, Anders Holch Povlsen, en sy vrou, Anne, het drie van hul vier kinders in die Paassondag-ontploffings in Sri Lanka aan die dood afgestaan, het 'n woordvoerder van hul maatskappy Maandag gesê.
Anders Holch Povlsen en sy vrou, Anne. Foto: Reuters/Ritzau Scanpix/Jonas Olufson
Die woordvoerder het nie enige verdere besonderhede verskaf nie, buiten dat die Deense media berig het dat die gesin in Sri Lanka vakansie gehou het.
'n Reeks ontploffings in kerke en luukse hotelle Sondag in Sri Lanka het 290 lewens geëis en sowat 500 mense is beseer.
'n Senior ondersoeker het Maandag gesê minstens sewe selfmoordbomaanvallers was deel van die ontploffings.
Povlsen is die eienaar van die modemaatskappy Bestseller, wat handelsmerke soos Vero Moda en Jack & Jones insluit, en ook die grootste aandeelhouer is in die aanlyn winkel Asos en 'n groot aandeel in Zalando besit.
Hy besit meer as 1% van al die grond in Skotland, waar hy verskeie landgoedere het, luidens Forbes.– Reuters